DA Den Europæiske Unions Tidende L 201/63

KOMMISSIONENS AFGØRELSE

af 31. juli 2009

om nedsættelse af Styringsgruppen på Højt Plan vedrørende SafeSeaNet

(meddelt under nummer K(2009) 5924)

(EØS-relevant tekst)

(2009/584/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets direktiv 2002/59/EF af 27. juni 2002 om oprettelse af et trafikovervågnings- og trafikinformationssystem for skibsfarten i Fællesskabet (1), navnlig bilag III, punkt 2.2, og

ud fra følgende betragtninger:

(1) Kommissionen har ansvaret for forvaltningen og udviklingen på politikniveau af det centrale SafeSeaNet-system og for opsynet med dette system i samarbejde med medlemsstaterne.

(2) I henhold til direktiv 2002/59/EF, bilag III, punkt 2.2, nedsætter Kommissionen en styringsgruppe på højt plan til at bistå den med forvaltningen af SafeSeaNet-systemet.

(3) Der bør derfor nedsættes en styringsgruppe på højt plan, og dens opgaver og struktur bør fastsættes.

(4) Styringsgruppen på Højt Plan sammensættes af repræsentanter fra medlemsstaterne og Kommissionen.

(5) Det Europæiske Agentur for Søfartssikkerhed (EMSA) har ansvaret for den tekniske gennemførelse af SafeSeaNet-systemet i samarbejde med medlemsstaterne og Kommissionen i henhold til Europa-Parlamentets og Rådets forordning (EF) nr. 1406/2002 (2); det bør derfor nøje inddrages i arbejdet i Styringsgruppen på Højt Plan.

(6) Det forekommer også nødvendigt at behandle strategiske spørgsmål i forbindelse med den fremtidige udvikling af SafeSeaNet-systemet, navnlig under hensyntagen til målene for EU's integrerede søtransportpolitik frem til 2018, der er udstukket i meddelelsen fra Kommissionen om EU's søtransportpolitik frem til 2018 (3) —

TRUFFET FØLGENDE AFGØRELSE:

Artikel 1

Styringsgruppen på Højt Plan vedrørende SafeSeaNet

Herved oprettes Styringsgruppen på Højt Plan vedrørende SafeSeaNet, i det følgende benævnt »gruppen«.

Artikel 2

Opgaver

Kommissionen kan høre gruppen i alle spørgsmål vedrørende den nuværende og fremtidige udvikling af SafeSeaNet, herunder dets bidrag til havovervågning fra et holistisk perspektiv.

Gruppens opgaver er at:

a) udarbejde henstillinger til forbedring af effektiviteten og sikkerheden i SafeSeaNet

b) bistå Kommissionen med en evaluering vedrørende udviklingen af SafeSeaNet

c) bistå Kommissionen med en evaluering af SafeSeaNet's effektivitet

d) godkende grænseflade- og funktionskontroldokumentet, jf. direktiv 2002/59/EF, bilag III, punkt 2.3, og ændringer heraf.

Artikel 3

Medlemskab — Udnævnelse

1. Gruppen består af en repræsentant for hver medlemsstat og en repræsentant for Kommissionen.

2. Medlemsstaterne udpeger deres repræsentanter og deres suppleanter til gruppen for en treårig periode, der kan forlænges. Disse repræsentanter skal være højtstående embedsmænd.

3. De medlemmer af gruppen, som Kommissionen udnævner, skal være højtstående embedsmænd.

4. En repræsentant for Det Europæiske Agentur for Søfartssikkerhed (EMSA) deltager i gruppens møder som observatør. EMSA repræsenteres på et højt plan.

5. Repræsentanter for medlemmer af Det Europæiske Økonomiske Samarbejdsområde kan deltage i gruppens møder som observatører.

6. Medlemmerne varetager deres hverv, indtil de afløses, eller deres mandatperiode udløber.

7. Medlemmer, der ikke længere er i stand til at bidrage effektivt til gruppens drøftelser, eller som træder tilbage, kan afløses.

Artikel 4

Gruppens virke

1. En repræsentant for Kommissionen er formand for gruppen.

2. I forståelse med Kommissionen kan der oprettes undergrupper til at undersøge specifikke spørgsmål på grundlag af et kommissorium fastsat af gruppen. Sådanne undergrupper opløses, når deres mandat er opfyldt.

3. Kommissionens repræsentant, der er formand for gruppen, kan indbyde andre eksperter med særlig kompetence inden for et emne, der er opført på dagsordenen, til at deltage i gruppens eller undergruppernes arbejde, hvis dette anses for nyttigt og/eller nødvendigt.

4. Oplysninger, som erhverves ved deltagelse i en gruppes eller undergruppes arbejde, må ikke videregives, hvis Kommissionen mener, at de vedrører fortrolige emner.

5. Gruppen og undergrupperne mødes almindeligvis i Kommissionens lokaler i overensstemmelse med de procedurer og den tidsplan, der fastsættes af Kommissionen. Kommissionen varetager gruppens sekretariat.

6. Gruppen fastsætter selv sin forretningsorden på grundlag af Kommissionens standardforretningsorden.

7. Kommissionen kan offentliggøre alle gruppens resuméer, konklusioner, delkonklusioner eller arbejdsdokumenter.

Artikel 5

Mødeudgifter

Kommissionen godtgør rejseudgifter og i givet fald opholdsudgifter for medlemmer, eksperter og observatører i forbindelse med gruppens arbejde i overensstemmelse med Kommissionens regler for godtgørelser til eksperter.

Der ydes ikke vederlag for det arbejde, der udføres.

Mødeudgifter godtgøres inden for grænserne af det årlige budget, som den ansvarlige tjenestegren i Kommissionen har tildelt gruppen.

Artikel 6

Ikrafttræden

Denne afgørelse træder i kraft på dagen for offentliggørelsen i Den Europæiske Unions Tidende.

Udfærdiget i Bruxelles, den 31. juli 2009. På Kommissionens vegne Antonio TAJANI Næstformand

(1) EFT L 208 af 5.8.2002, s. 10.

(2) EFT L 208 af 5.8.2002, s. 1.

(3) KOM(2009) 8 endelig.